# Pentinant-se

L'obra Pentinant-se de l'artista Teresa Condeminas és datada en (ci.) 1934, amb la que es va presentar a l'Exposició de Primavera 1934, al saló d'art modern del Parc de Montjuïc. L'obra que va ser seleccionada pel Jurat de les Adquisicions de la Junta Municipal d'Exposicions d'Art per passar a formar part dels fons pictòrics del Museu Nacional d'Art de Catalunya. L'obra de Condeminas, especialment els nus, és considerada com els últims resquícis del noucentisme català.

## Teresa Condeminas

Va començar la seua formació artística als 13 anys a l'Escola de la Llotja, on durant 10 anys, va cursar diferents assignatures de pintura i dibuix. Va ser alumna de Fèlix Mestres, qui li va ensenyar dibuix i el refinament i correcció de la línia, i de Vicenç Borràs, qui li va transmetre l’interés per la llum. Durant els seus anys de formació va ser cofundadora junt amb més alumnes de la Llotja com Josep Amat i Pagès, Lola Bech i Beltran, Teresa Fàbregas i Pug i Manuel Rocamora entre d'altres, de l’Associació d’Art, amb qui va participar en diverses mostres col·lectives organitzades per l’associació. Condeminas també es dedicà a la docència impartint classes de dibuix i de pintura al seu estudi, i més tard, també a l'Escola de la Llotja.
Condeminas començà a estar present al panorama artístic català els anys anteriors a la guerra civil. Podem datar la seua primera exposició al 1916, al Salón Parés, en la que es varen exposar més de 300 obres. Al llarg de la seua carrera artística va formar part de diverses exposicions, arribant a formar part dels artistes escollits per a la Biennal de Venecia durant el règim feixista de Mussolini. Encara que va ser una pintora reconeguda dins del panorama Espanyol, no va ser fins al 1948 que no va dur a terme la seua primera exposició individual. Al llarg de la seua trajectòria va rebre nombrosos premis i distincions (com les Medalles Masriera i Fortuny, la medalla de plata al concurs de paisatge Josep Masriera organitzada per la Reial Acadèmia Catalana de Belles Arts a 1926 i en 1927 la d'or, la tercera i segona medalla en les exposicions nacionals de 1935 i 1950, i més).
Encara que va pintar i excedir en gairebé tots els gèneres pictòrics, la representació del cos de la dona va cobrar especial importància en la seua producció i es situa com una pionera en la representació del nu femení com a dona pintora, reivindicant el seu espai de forma freqüent en exposicions nacionals. A la seua obra, influenciada pel noucentisme, podem trobar una quantitat de figures femenines de cossos amb textures nacrades de línies fetes amb una tècnica acurada i refinada, composicions estudiades i pinzellades quasi imperceptibles que fa que els crítics d’art la qualifiquen de pintura ingresiana. Les seues figures respiren certa fredor que indiquen una actitud distant. La seua tècnica ha estat descrita com pulcra, serena i amb un estil classicista i reposat que encaixa amb les propostes pictòriques a Catalunya durant els anys 30 i 40 que, sota la censura de la dictadura franquista, es rebutjava qualsevol tint avantguardista.
Teresa Condeminas es va casar amb el pintor Lluís Muntané Muns, pintor, professor i director de l'Escola de Belles Arts de Barcelona.

## Exposicions de Primavera

Les Exposicions d'Art, que ajudaven a mantenir activa la vida artística de Barcelona i que havien servit per a enriquir les col·leccions patrimonials, es van interrompre amb la dictadura de Primo de Rivera. El 29 de novembre de 1930, el Cercle Artístic de Sant Lluc va sol·licitar a la Junta de Museus la represa d'aquestes exposicions, encara que finament, el projecte es va traslladar a l'Ajuntament. Es va acordar de la creació d'una Junta Municipal d'Exposicions perquè organitzés aquestes mostres, que estarien dividides en dos salons: el Saló de Barcelona, més acadèmic, i el Saló de Montjuïc, més renovador. La primera d'aquestes exposicions, Exposicions de Primavera, es va inaugurar el 22 de maig de 1932 a la primera planta del Palau Nacional, que va ser cedida per la Junta de Museus amb aquesta finalitat. Aquestes exposicions es van celebrar amb una periodicitat anual fins al 1937.

## Pentinant-se (ci. 1934)

Pentinant-se, la pintura de Teresa Condeminas és una pintura d'oli sobre tela noucentista. No es sap exactment l'any en el qual es va començar l'obra, que consta sense datar, però va estar pintada per a l'Exposició de Primavera de 1934, i va ser seleccionada pel Jurat de les Adquisicions de la Junta Municipal d'Exposicions d'Art per a formar part dels fons pictòrics del Museu Nacional d'Art de Catalunya.
El focus principal de l'obra és una figura femenina nua, asseguda en el que pareix un llit o una cadira tapada per llençols blancs i blaus, es pentina mirant-se a un espill rodó i menut que sosté a la mà esquerra. La composició està acuradament planificada, amb la figura ocupant un lloc central i dominant en el llenç. Condeminas juga amb el contrast del blanc de les teles i els tos nacrats de la pell en contraposició amb el fons més fosc per a donar-li més protagonisme a la figura central. L'expressió de la protagonista és freda, en una posició que destil·la una certa teatralitat. La figura femenina, en pentinar-se, sembla sumida en una activitat quotidiana, però la seua actitud i expressió transmeten un distanciament, afegint una dimensió psicològica a l'obra, mostrant a la dona en un moment íntim i quotidià, però amb una dignitat i solemnitat que solen reservar-se per a pintures de temàtica més grandiloqüent.
El color de l'obra és subtil i matisat. La paleta cromàtica utilitzada inclou to que donen una textura suau i translúcida a la pell de la figura. Aquest ús de colors tènues i pastels reforça la sensació de delicadesa.
La il·luminació en l'obra està estudiada per a ressaltar els volums del cos i crear contrastos que afigen profunditat i realisme. La llum incideix sobre la figura de manera que destaca la seua forma i ressalta els detalls de la pell i el cabell. Podem observar aquest joc de llum sobre la cara, pit i costat del cos de la protagonista. Aquest contrast de llums i ombres ajuda a dotar de verisme a la representació.
Pentinant-se ben bé podria ser una obra representativa de les característiques clàssiques de l'obra de Condeminas. Bellesa, equilibri, sobrietat, i quietud. Pentinant-se pareix ser el resultat d'un interès per el que és pulcre i l'acadèmic mitjançant un dibuix estrictament curat, la delicadesa del traç i la sobrietat del color.
L'obra està signada per Teresa Condeminas a l'angle inferior dret.

## Recorregut de l'obra: exposicions

Exposició de primavera 1934" Saló d'Art Modern, Barcelona, 1934.
"Del fons a la superficie. Obres d'artistes catalanes anteriors a la dictadura" Centre de Cultura de Dones Francesca Bonnemaison, Barcelona 2008.
"Hacia poéticas de género. Mujeres artistas en España" Museu de Belles Arts de València, València 2022.

## Referències

* ↑ Rius Vernet, Nuria. Dels fons a la superfície. Obres d'artístes catalanes contemporànies anteriors a la dictadura franquista.. Barcelona: Centre de Cultura de Dones Francesca Bonnemaison, 2008, p. 45, 46.
* ↑ Rius Vernet, Nuria. Dels fons a la superfície. Obres d'artístes catalanes contemporànies anteriors a la dictadura franquista.. Barcelona: Centre de Cultura de Dones Francesca Bonnemaiso, 2008, p. 45, 46.
* ↑ Catàleg de pintura segles XIX i XX. Fons del Museu d'Art Modern. Ajuntament de Barcelona. Àrea de Cultura Publicacions., 1987, p. 27, 28.
* ↑ Exposició de primavera 1934. Saló de l'art modern (Parc de Montjuic) del 20 de maig al 8 de juliol : Saló de Barcelona, Saló de Montjuïc.. Barcelona: Junta Municipal d'Exposicions d'Art de Barcelona, 1934, p. 62.
* ↑ Sala Tubert, Lluïsa «Entorn a la figura artística de la pintora Teresa Condeminas». Revista de Catalunya 2004 II 195-198, 2004, pàg. 81, 82.

## Bibliografia

* ARNAU ROLDÓS, Carme; BARRI RAGUÉ, Maria Josep; GUASCH CANALS, Maria Teresa; MENDOZA GARRIGA, Cristina; PONGILUPPI JUNCÀ, Carles; SOLER DE MAGRIÑÀ, Jaume. Catàleg de pintura segles XIX i XX. Fons del Museu d'Art Modern. Ajuntament de Barcelona. Àrea de Cultura Publicacions, 1987.
* BRIHUEGA, Jaime; GIL, ILLÁN, Magdalena; Rafael; LOMBA, Concha. Hacia poéticas de género. Mujeres artistas en España. Gobierno de Aragón, Departamento de Educación, Cultura y Deporte / Consorci de Museus de la Comunitat Valenciana, D.L., 2022
* RIUS VERNET, Nuria. Dels fons a la superfície. Obres d'artístes catalanes contemporànies anteriors a la dictadura franquista. Barcelona : Centre de Cultura de Dones Francesca Bonnemaison, 2008.
* SALA TUBERT, Lluïsa. Entorn a la figura artística de la pintora Teresa Condeminas, Revista de Catalunya 2004 II 195-198. 2004.
* Exposició de Primavera 1934 : Saló de l'art modern (Parc de Montjuic) del 20 de maig al 8 de juliol : Saló de Barcelona, Saló de Montjuïc. Barcelona : Junta Municipal d'Exposicions d'Art de Barcelona, 1934.

## Enllaços externs

* Pentinant-se de Teresa Condeminas al Museu Nacional d'Art de Catalunya.